  Виталий Пронин Куасэн бызьылон Кужмо можгаос Кылем шутэтскон нуналъёсы Г. Кулакова нимо спорткомплексын куасэн бызьылонъя Удмуртилэн кубокез но первенствоез понна нюръяськонлэн 2-тӥ этапез ортчиз.   Ӵошатскон 2 нунал ӵоже кыстӥськиз. Нырысь нуналаз вал скиатлон - ӝыны сюресэз классика, кылемзэ эркын амалъя бызьылон, нош собере - эстафетаос. Воргоронъёс пӧлын вормисе потӥзы Шарканысь Максим Вылегжанин, Кезысь Константин Главатских но Можгаысь Александр Уткин, нылкышноос пӧлын медальёс басьтӥзы Дэриысь Екатерина Воронцова, Шарканысь Ольга Батаногова но Эграысь Наталья Копысова. Егитъёс пӧлын вормисе потӥзы Якшур-Бӧдьяысь Владимир Дьяконов но Эграысь Дарина Лекомцева.Эстафетаос сярысь ке верано, вань стартъёсын, бадӟымъёс но егитъёс пӧлын, вормисе потӥзы можгаос. Воргоронъёс пӧ-лын 2-тӥ но 3-тӥ луизы Шаркан но Якшур-Бӧдья, нылкышноос пӧлын - Эгра но Кез ёросъёсысь командаос. Егитъёс пӧлын висъяськизы балезиноос но якшур-бӧдьяос.Капчи атлетика Вормисьёсмы вань Кылем арня пумын шаерысьтымы капчи атлетъёс пыриськизы Новочебоксарск городын ортчем ӵошатсконэ. Приволжск федерал округлэн чемпионатаз вормисе потэмъёс Россиысь вожвылъяськонэ пыриськозы. Удмуртиысь спортсменъёс капчи атлетикая тол ӵошатсконысь медальёсын бертӥзы. Кылсярысь, Ксения Ладыгина 2 зарни медаль утӥз: кузьдалае тэтчанын но 60 метрез пыкъетъёсын бызёнын. Озьы ик 1-тӥ инты басьтӥзы Семён Чучков (60 метре бызьылон), Екатерина Зорина (400 метре), Любовь Голяшова (800 метре), 2-тӥ интые потӥз Валерия Солдатова (кузьдалае тэтчан). Табере соос Приволжск федерал округлэсь данзэ утёзы Россиысь ӵошатсконын.Биатлон Луонлык сётӥське Дуннеысь биатлонистъёслэн кубок понна нюръяськонзы азьланьтӥське Италиын. Удмуртиысь спортсмен Ульяна Кайшева 6-тӥ этапын но кужымзэ эскероз.Германиысь Рупольдинг городын ортчем ӵо-шатсконъёс дыръя Россиысь спортсменъёслы вормонъёс басьтыны ӧз удалты. Ульяна спринтын 37-тӥ инты гинэ басьтӥз, нош преследование амалын 33-тӥ вал. Вормисьёслы матэгес ӝутӥськыны люкетӥз кырыж ыбылӥськемез.Россиысь тренеръёс, пӧртэм эскеронъёс ортчытъяса, дуннелэн чемпионатэзлы команда люкало. Воргоронъёслэн командазы кужмогес адске ке, нылкышноослэн - бездытгес. Одӥг Татьяна Акимова сярысь гинэ ӝот-ӝот вераны луэ: со чемпионатэ мыноз, нош мукетъёссэ эскеро на. Ульяна Кайшевалы но ассэ возьматыны луонлык сётэмын на.Универсиада Асьмелэнъёс но мынозы 29-тӥ январьысен 8-тӥ февралёзь Казахстанысь Алматы городын ортчоз дуннеысь студентъёслэн Универсиадазы. Бадӟым ӵошатсконэ Удмуртиысь спортсменъёс но пыриськозы.Универсиадаын спортысь 8 амалъя медальёс шудытӥсь-козы: куасэн бызьылон, 2 кузя куасэн бызьылон, трамплинысь тэтчан, сноуборд,  фристайл, конькиен нискылан, шорт-трек, хоккей. Та ӵошатсконэ шаерысьтымы спортсменъёс но пыриськозы. Куасэн бызьылоз Можга городын вордскем Лилия Васильева. Туэ тол сезонзэ умой лыдпусъёсын мытӥз. «Красногорск лыжняын» 15 иськеме бызьылонын 4-тӥ луиз, Хакасилэн кубокез понна бызьылонын 6-тӥ инты басьтӥз. Пусйыны кулэ, куасэн бызьылонъя Россиысь спортъя мастер Лилия Васильева, 2015-тӥ арын Словакиын ортчем Универсиадае пыриськыса, бронза медаль утӥз ни вал. Таяз учыре но солэсь медаль витё.Глазовын вордӥськем фигуристка Елизавета Туктамышева, дуннелэн но Европалэн чемпионэз, нимаз но командаен ӵошатсконэ пыриськоз. Кылем Универсиадаын Россиысь фигуристкаос тужгес кужмоосыз вал.  Валентина ЕМЕЛЬЯНОВА  